Title: ประกาศกระทรวงมหาดไทย เรื่อง ระเบียบการควบคุมจัดตั้งมัสยิดที่สร้างขึ้นใหม่ พ.ศ. 2493

ประกาศกระทรวงมหาดไทย

ประกาศกระทรวงมหาดไทย
เรื่องระเบียบการควบคุมจัดตั้งมัสยิดที่สร้างขึ้นใหม่
พ.ศ. ๒๔๙๓[๑]

          โดยที่คณะกรรมการกลางอิสลามแห่งประเทศไทย
ได้ประชุมปรึกษาลงมติ เมื่อวันที่ ๑๒ กันยายน พ.ศ. ๒๔๙๓
ให้ควบคุมการจัดตั้งมัสยิดที่จะสร้างขึ้นใหม่ให้มั่นคงและรัดกุม จึงวางระเบียบขึ้นไว้เป็นทางปฏิบัติดังต่อไปนี้
          ข้อ
๑  ผู้ใดประสงค์จะจัดตั้งมัสยิด
ให้ยื่นเรื่องราวต่อคณะกรรมการอิสลามประจำจังหวัดท้องที่ที่จะจัดตั้งมัสยิดนั้น
ตามแบบท้ายระเบียบการนี้ พร้อมด้วยรายการและเอกสารที่เกี่ยวกับการจัดตั้งมัสยิด
คือ
                   ก.  จำนวนสัปบุรุษในท้องที่ซึ่งจัดตั้งมัสยิด
และหลักฐานแสดงความเห็นชอบของปวงสัปบุรุษในท้องที่นั้น
                   ข. 
รายการจำนวนที่ดินซึ่งจะยกให้แก่มัสยิดที่จัดตั้งขึ้นหนังสือสำคัญเกี่ยวกับที่ดิน
แผนผังแสดงสิ่งก่อสร้างของมัสยิด แผนที่แสดงเขตที่จะตั้งมัสยิดขึ้นใหม่
และอยู่ห่างจากมัสยิดอื่นใดเท่าใด
                   ค.  ชื่อเจ้าของที่ดิน
และสัญญาที่จะยกที่ดินให้แก่มัสยิด
                   ง.  รายการเงินทุนที่จะใช้ในการสร้างมัสยิด
                   จ.  กำหนดเวลาที่จะสร้างมัสยิดให้แล้วเสร็จ
                   ฉ.  คำมั่นว่า จะจดทะเบียนเป็นนิติบุคคล
ตามพระราชบัญญัติมัสยิดอิสลาม พ.ศ. ๒๔๙๐ เมื่อสร้างมัสยิดนั้นเสร็จแล้ว
          ข้อ
๒ 
เมื่อคณะกรรมการอิสลามประจำจังหวัดได้รับคำร้องเรื่องราวขอจัดตั้งมัสยิดแล้ว
ให้ตรวจพิจารณาหลักฐานว่าถูกต้องตามระเบียบการข้อ ๑ หรือบกพร่องประการใด
ถ้าบกพร่องให้สอบถามหรือเรียกหลักฐานเพิ่มเติมได้จนครบถ้วน
          ข้อ
๓ 
เมื่อคณะกรรมการอิสลามประจำจังหวัดพิจารณาเห็นว่า มัสยิดที่ขอจัดตั้งขึ้น
ไม่ขัดต่อการบริหารแห่งราชอาณาจักร
สมควรเป็นที่ประกอบพิธีกรรมในทางศาสนาเป็นประโยชน์แก่อิสลามิกชนในท้องที่ที่ขอจัดตั้งมัสยิดนั้น
และตั้งอยู่ห่างจากมัสยิดอื่นในอันที่จะได้รับการบำรุงจากอิสลามิกชนพอที่จะดำรงอยู่ได้ก็ให้คณะกรรมการอิสลามประจำจังหวัดให้ความเห็นขอบในการจัดตั้งมัสยิดนั้นขึ้นได้
          เมื่อคณะกรรมการอิสลามประจำจังหวัดพิจารณาให้ความเห็นชอบในการจัดตั้งมัสยิดหรือไม่แล้ว
ให้แจ้งแก่ผู้ยื่นเรื่องราวทราบเป็นลายลักษณ์อักษร
          ข้อ
๔ 
เมื่อผู้ยื่นเรื่องราวได้สร้างมัสยิดเสร็จแล้ว ให้รีบแจ้งแก่คณะกรรมการอิสลามประจำจังหวัดทราบ
เพื่อดำเนินการเลือกกรรมการอิสลามประจำมัสยิดนั้น
ตามระเบียบการแต่งตั้งถอดถอนกรรมการอิสลามประจำมัสยิด (สุเหร่า)
และวิธีดำเนินการอันเกี่ยวแก่ศาสนกิจของมัสยิด (สุเหร่า) พ.ศ. ๒๔๙๒
และเมื่อได้จดทะเบียนมัสยิดเป็นนิติบุคคลแล้ว
ให้ผู้ยื่นเรื่องราวจัดการโอนกรรมสิทธิ์ที่ดินและสิ่งปลูกสร้างให้แก่มัสยิดนั้น
ภายใน ๓๐ วัน นับแต่วันที่ได้รับอนุญาตให้จดทะเบียนเป็นนิติบุคคล
          ข้อ
๕  ให้อิหม่าม คอเต็บ บิหลั่น
ซึ่งได้รับเลือกตั้งเป็นกรรมการมัสยิดที่ตั้งขึ้นใหม่ รีบขอความเห็นชอบจากคณะกรรมการอิสลามประจำจังหวัด
เพื่อดำเนินการจดทะเบียนมัสยิดต่อพนักงานเจ้าหน้าที่ตามพระราชบัญญัติมัสยิดอิสลาม
พ.ศ. ๒๔๙๐ โดยเร็ว
          ข้อ
๖ 
จังหวัดใดที่ไม่มีคณะกรรมการอิสลามประจำจังหวัดให้คณะกรรมการกลางอิสลามแห่งประเทศไทยทำหน้าที่แทนคณะกรรมการอิสลามประจำจังหวัดตามระเบียบนี้

ระเบียบให้ไว้ ณ วันที่ ๑๒
กันยายน ๒๔๙๓
ต่วน  สุวรรณศาสน์
ประธานกรรมการกลางอิสลามแห่งประเทศไทย

[๑] ราชกิจจานุเบกษา
เล่ม ๖๗/ตอนที่ ๖๐/หน้า ๕๗๒๐/วันที่ ๗ พฤศจิกายน ๒๔๙๓